# Eleccions presidencials de l'Afganistan de 2009

Les eleccions presidencials de l'Afganistan de 2009 foren les segones eleccions presidencials democràtiques sota la Constitució de 2003 i es realitzaren el dijous 20 d'agost. En el mateix dia, els consells provincials també celebraren comicis. Els talibans feren una crida al boicot, justificant que les eleccions eren un "programa dels croats". La Comissió Electoral Independent anuncià que els primers resultats s'oferiran el 25 d'agost, tot i que fins al 17 de setembre no es tindran els oficials.

## Candidats

Es proposaren 41 candidats a la presidència, però tres d'ells es retiraren el dia abans de les eleccions. De la resta de candidats, destacaren l'actual president, Hamid Karzai, l'ex-ministre d'Exteriors, Abdul·là Abdul·là, i el candidat independent Ramazan Bashardost.
* Hamid Karzai (Independent)
* Abdul·là Abdul·là (Front Nacional Unit)

## Incidents

Cinc dies abans de la celebració de les eleccions, un atemptat amb cotxe bomba, conduït per un suïcida, esclatà a escassos metres del quarter general de la ISAF, missió de l'OTAN desplegada al país. L'explosió causà set morts i fou reivindicat pels talibans.
Observadors internacionals de la Unió Europea denunciaren nombroses irregularitats durant els comicis per la forta pressió intimidatòria dels talibans sobre la població afganesa. Constataren la mort d'un total d'onze membres de la Comissió Electoral, així com l'amputació del dit índex de la mà a almenys dos votants de Kandahar.
El Govern afganès, l'OTAN i els Estats Units feren saber, al tancar la jornada electoral, la seva satisfacció pel transcurs dels comicis, malgrat els nombrosos assassinats, atemptats, irregularitats i escassa participació (25-30%).
Ahmad Muslim Juram, portaveu de la Comissió de Queixes, comunicà el diumenge 30 d'agost que de les 2.493 denúncies per frau electoral, 567 són de caràcter greu. Si es confirmessin les sospites, els resultats quedarien anul·lats en aquelles circumscripcions on s'haguessin detectat les irregularitats.

## Resultat provisional

El 25 d'agost, la Comissió Electoral va fer públic els resultats preliminars en els que el candidat a la reelecció Hamid Karzai obtenia el 41% dels vots i, el principal candidat de l'oposició, Abdul·là Abdul·là el 39%. En cas de mantenir-se aquest equilibri de forces, el resultat obligaria a celebrar-se una segona volta.
Quatre dies després, la Comissió va fer saber en roda de premsa a Kabul, un cop escrutat el 35% dels vots, que Karzai obtenia 940.558 vots (46,27%) dels 2.032.734 sufragis vàlids comptabilitzats fins al moment. D'altra banda, Abdul·là, aconseguia 638.924 vots (31,43%), i en tercer lloc se situava Ramazan Bashardost amb 277.404 vots (13,6%).
El 12 de setembre, i amb un escrutini del 95%, es feu públic que Karzai no necessitava una segona ronda per a revalidar la presidència. Segons el recompte, supera la meitat de les paperetes votades i li treu un avantatge de 26 punts a Abdul·là, segon candidat amb més sufragis. Tanmateix, la comissió ha admès que un 2% de les taules no podran ser escrutades perquè s'hi han detectat irregularitats.

## Resultat

El dijous 17 de setembre, la Comissió Electoral anuncià que els resultats oficials proclamaven la reelecció de Hamid Karzai com a President de l'Afganistan, després d'obtenir la majoria absoluta. Segons dades de les autoritats afganeses, Karzai obtingué el 54% dels vots, mentre que Abdul·là aconseguí gairebé el 28%. Tot i així els resultats definitius estan pendents d'una darrera avaluació després de les denúncies de frau electoral. La missió electoral de la Unió Europea constatà la sospita sobre un milió i mig de vots, dels quals el setanta-cinc per cent afavorien a Karzai. La presidència afganesa titllà d'"irresponsables" i "parcials" les declaracions dels enviats especials.

## Referències

* 1 2 (anglès) Afghanistan: 'Ordinary people want change', The Guardian Weekly, 11 d'agost 2009 (consulta: 18-8-09).
* ↑ Els talibans amenacen de mort totes les persones que vagin a votar a les eleccions de l'Afganistan, 3cat24.cat, 17 d'agost 2009 (consulta: 22-8-09).
* ↑ Acaba el recompte electoral a l'Afganistan sota múltiples sospites de frau i irregularitats, 3cat24.cat, 23 d'agost 2009 (consulta: 23-8-09).
* ↑ Atemptat contra l'OTAN a Kabul pocs dies abans de les eleccions afganeses Arxivat 2009-08-16 a Wayback Machine., Vilaweb.cat, 15 d'agost 2009 (consulta: 30-8-09).
* 1 2 Observadors internacionals constaten irregularitats en les eleccions afganeses per la campanya d'intimidació dels talibans, 3cat24.cat, 22 d'agost 2009 (consulta: 22-8-09).
* ↑ Govern, OTAN i els EUA es feliciten pels comicis afganesos, malgrat la poca participació i els atemptats, 3cat24.cat, 21 d'agost 2009 (consulta: 22-8-09).
* ↑ Afganistan: 567 denúncies greus per frau electoral Arxivat 2009-09-01 a Wayback Machine., Vilaweb.cat, 30 d'agost 2009 (consulta: 30-8-09).
* ↑ Els EUA demanen als partits afganesos no especular sobre els resultats de les eleccions, 3cat24.cat, 26 d'agost 2008 (consulta: 31-8-09).
* ↑ Karzai amplia el seu avantatge en el recompte de vots a l'Afganistan, ElPeriódico.cat, 29 d'agost 2009 (consulta: 29-8-09).
* ↑ Karzai no necessitarà una segona volta per revalidar el càrrec de president de l'Afganistan, 3cat24.cat, 12 de setembre 2009 (consulta: 12-9-09).
* ↑ El president de l'Afganistan, Hamed Karzai, obté la majoria absoluta, 3cat24.cat, 17 de setembre 2009 (consulta: 17-9-09).

## Vegeu també

* Eleccions presidencials de l'Afganistan de 2019

## Enllaços externs

* (anglès) PNUD - Lloc oficials de les eleccions
* (anglès) (paixtu) (persa) Comissió Electoral Independent Arxivat 2009-08-31 a Wayback Machine.
* (anglès) (paixtu) (persa) Comissió de Queixes Electorals Arxivat 2009-07-18 a Wayback Machine.
* (anglès) Radio France Internationale - Dossier de les eleccions
* (anglès) The Washington Post - Dossier de les eleccions